Blanár, Juraj, podpredseda NR SR (2022-10-21):
Ďakujem. Ďakujem všetkým, ktorí ste sa zúčastnili rozpravy, lebo vyzeralo to tak, že tu nikto nebude, že o takúto tému nebude záujem. Čo sme sa dozvedeli? Dozvedeli sme sa, že tí, ktorí sa snažia volať po mieri, predkladajú pamflet a sú hanbou národa, že rozvracajú vášne medzi ľuďmi a že sú to ľudia, ktorí sú jednoznačne na strane Ruskej federácie, že sú to vlastne zlodusi. To sme sa v podstate dozvedeli. Dámy a páni, ja nechcem teraz ísť bod po bode a vyvracať tie manipulácie, ktoré tu boli od pána Osuského a Dostála, ale keď si prečítate uznesenie, tak jasne hovoríme o tom, že je to porušenie medzinárodného práva. Pán Dostál, jasne hovoríme o garancii územnej celistvosti a suverenity Ukrajiny, pozrite si to! Vy ste si to ani nepozreli, lebo ja som sa pozeral tuto z tohoto pultu na vás a videl som skôr červené oči. Tak ako aj od pána Osuského, ktorý bol úplne roztrasený. To tam všetko máte. My nehovoríme ani o tom, ako by to malo vyzerať, lebo jediný odborník, zdá sa, že ste iba vy, ktorý viete, ako to dopadne. Ale s týmto si hlavy lámu viacerí, aj Ukrajinci, aj Rusi, a mali by si podľa nášho názoru začať lámať aj v Bruseli. A teraz sa vraciam k tej podstate. Európska únia vznikla ako mierový projekt. Keď si prejdeme od rímskych zmlúv cez maastrichtské, cez lisabonské, všade sa hovorí o mieri. A ak vám neušlo pozornosti, dámy a páni, Európska únia v roku 2012 získala Nobelovu cenu za mier a teraz sa má Európska únia a rovnako člen Európskej únie, ako je Slovenská republika, prizerať, že my nechceme mier? Že mier je podľa pána Šeligu to, čo on hovorí, že sa správame mierovo a dodávame zbrane? To určite nechceme. A preto prichádzame s týmto návrhom uznesenia, kde chceme, aby Európska únia, ktorá je na základoch mieru, aby jednoducho zobrala tú svoju zodpovednosť na svoju stranu a začala aj o tomto rozprávať, aby začali spracúvať nejakú stratégiu mieru. Alebo to necháme na Turecko, na Erdogana, ktorý má množstvo iných problémov, ktorý má zamrazený konflikt na Cypre, ktorý chodí len tak do susedného štátu Iraku len preto, že vyhlásil, že jedna strana je teroristická? Toto chceme? Alebo chceme, aby to predovšetkým zobrala do ruky Európska únia prostredníctvom Európskej komisie? A toto tu hovoríme, dámy a páni. A ja nechcem tu viesť nejaký exkurz na svet, myšlienkový svet pána Osuského, pretože to nemá zmysel. On jednoducho si myslí, že Sovieti si postrieľali svojich dvadsať miliónov, on jednoducho si myslí, že tí, čo boli bombardovaní v Belehrade spojeneckými armádami NATO, že si to zaslúžili. Ja nechcem tento myšlienkový svet rozvíjať pána Osuského, on v ňom žije, ja nie a hlboko s ním nesúvisím. Nesúhlasím. Ale chcem povedať na vystúpenie pána Krúpu veľmi dôležitú vec. Ja oceňujem vaše vystúpenie, lebo bolo na rozdiel od pána Dostála a pána Osuského kultivovanejšie, aj keď s tým, čo ste rozprávali, vôbec, ale vôbec nesúhlasím, pretože mohol by som ísť rad za radom a vyvracať to, ale poviem vám jednu dôležitú vec, ktorú ste neuviedli, pán kolega. Vy ste hovorili o tom, že aké medzinárodné spoločenstvo má nejaké stanovisko k tomu, že by mala Ruská federácia v tomto konflikte urobiť. Ale ušlo vám jedno veľmi dôležité stanovisko z 6. mája 2022, ktoré bolo schválené všetkými členmi Bezpečnostnej rady vrátane Ruskej federácie, a hovorí toto uznesenie, ktoré prezentoval prezident, teda predseda Bezpečnostnej rady, hovorí o tom, že Bezpečnostná rada vyjadruje silnú podporu, aby sa venovala veľká sila, podporu generálnemu tajomníkovi OSN, aby venoval veľké úsilie a hľadanie mierového riešenia, dámy a páni. To schválila aj Ruská federácia. A pán Krúpa to nespomenul, tak to znamená, že aj prezident Bezpečnostnej rady alebo predseda Bezpečnostnej rady, rovnako aj António Guterres je taký istý ruský štváč, ako tu hovoril pán Dostál? Na to nech si odpovedia všetci diváci, ktorí sa pozerajú na to, čo tu odznelo. Dámy a páni, my nič viacej nechceme. Chceme, aby sme podporovali Európsku úniu, ktorá bola na základe mierovom. A vôbec nevieme, ako to dopadne to mierové rokovanie, iba pán Dostál to vie a všetci títo takzvaní vojnoví štváči a pán Osuský. Ale chceme, aby sme tu urobili všetko pre to, aby sa, keď sa nás raz deti opýtajú, čo sme urobili ako politici zastúpení za Slovenskú republiku ako členské krajiny Európskej únie, ktorá je založená na mierovom základe, čo sme urobili, aby sme im povedali, áno, urobili sme možno hrdinský čin, ktorý sa dneska nenosí, že sme prišli do Národnej rady a predniesli sme uznesenie, ktoré hovorí o mieri. To... O mieri. To sa dnes zdá ako hrdinský čin. Lebo volať po vojne, to je dneska úplná samozrejmosť. Takže, dámy a páni, viac nestihnem, chcem vás poprosiť, aby ste podporili toto uznesenie, pretože má racionálne základy. Ďakujem pekne.